10.pielikums

informatīvajam ziņojumam par valsts līdzdalības saglabāšanu valsts sabiedrībā ar ierobežotu atbildību [„Latvijas Nacionālais simfoniskais orķestris](http://www.lnso.lv/)”, valsts sabiedrībā ar ierobežotu atbildību „[Liepājas simfoniskais orķestris](http://www.lso.lv/)”, valsts sabiedrībā ar ierobežotu atbildību [„KREMERATA BALTICA”,](http://kremeratabaltica-lv.blogspot.com/) valsts sabiedrībā ar ierobežotu atbildību [„Valsts Akadēmiskais koris „Latvija””](http://www.koris.lv/), valsts sabiedrībā ar ierobežotu atbildību [„Latvijas Koncerti”,](http://www.latvijaskoncerti.lv/) valsts sabiedrībā ar ierobežotu atbildību [„Latvijas Nacionālā opera un balets”,](http://www.opera.lv/lv/) valsts sabiedrībā ar ierobežotu atbildību [„Jaunais Rīgas teātris”,](http://www.jrt.lv/) valsts sabiedrībā ar ierobežotu atbildību [„Dailes teātris”,](http://www.dailesteatris.lv/) valsts sabiedrībā ar ierobežotu atbildību [„Latvijas Nacionālais teātris”,](http://www.teatris.lv/lv/) valsts sabiedrībā ar ierobežotu atbildību [„Daugavpils teātris”,](http://www.daugavpilsteatris.lv/) valsts sabiedrībā ar ierobežotu atbildību [„Valmieras drāmas teātris”,](http://vdt.lv/lv/) valsts sabiedrībā ar ierobežotu atbildību [„Latvijas Leļļu teātris”](http://www.lelluteatris.lv/lv/), valsts sabiedrībā ar ierobežotu atbildību [„Mihaila Čehova Rīgas Krievu teātris”](http://www.trd.lv/lv/) un valsts sabiedrībā ar ierobežotu atbildību [„Rīgas cirks”](http://www.cirks.lv/)

**Valsts sabiedrības ar ierobežotu atbildību „Daugavpils teātris” ekonomiskais izvērtējums**

|  |  |
| --- | --- |
| **Konkurences padomes noteiktie izvērtējamie jautājumi** | **Izvērtējums attiecībā uz kapitālsabiedrības darbību** |
| **Kas ir konkrētā pakalpojuma saņēmēji un kādas vajadzības tiek apmierinātas. Kāds un cik būtisks ieguvums patērētājiem. Kurām patērētāju grupām ieguvums ir visaugstākais.** | VSIA „Daugavpils teātris” (turpmāk – DaugT) darbība, īstenojot tam deleģētos valsts pārvaldes uzdevumus, ir vērsta uz daudzveidīgas teātra mākslas pieejamības nodrošināšanu Latgales reģiona iedzīvotājiem un latgalisko kultūras vērtību popularizēšanu. DaugT aktīvajā repertuārā latviešu, krievu un latgaliešu valodā kopā ik gadu bijuši vismaz 30 dažādu izrāžu nosaukumi, no kuriem septiņi ir oriģināldramaturģijas darbi. Gada laikā DaugT skatītājiem nospēlē vidēji 140 izrādes. Teātra darbība, kopš tā atjaunošanas brīža 1988.gadā, ir vērsta uz sabiedrības integrāciju un starpkultūru dialoga veidošanu reģionā. DaugT pastāvīgi strādā latviešu un krievu aktieru trupas, nodrošinot kvalitatīvas izrādes abās valodās. Taču nereti top iestudējumi, kuros aktieru ansambli veido abu trupu dalībnieki, radoši izmantojot gan atšķirīgo valodas bāzi, gan aktieru spēles stilu.  Veidojot teātra repertuāru, īpaša uzmanība tiek veltīta arī latgaliskajām kultūras vērtībām. DaugT ir vienīgā kultūras institūcija Latvijā, kas regulāri iestudē un izrāda izrādes latgaliešu valodā.  DaugT darbība vērtējama kā ļoti nozīmīga Latgales kultūras dzīves kontekstā, par ko liecina 87% skatītāju zāles piepildītība no tās maksimālās kapacitātes. Ik gadus DaugT apmeklē līdz 31 000 skatītāju, ar vērojamu tendenci apmeklētāju skaitām augt par 1 000 skatītājiem gadā. Aktīvā DaugT un Marka Rotko mākslas centra darbība Daugavpilī ir pilnveidojusi kultūras dzīvi un veicinājusi valsts iekšzemes tūrisma attīstību reģionā. |
| **Pakalpojuma tirgus.** | DaugT it vienīgais valsts finansētais profesionālais teātris Latgales reģionā. Nodrošinot iedzīvotājiem iespēju saņemt pakalpojumu tuvu savai dzīvesvietai, samazinās viņu kultūras patēriņam nepieciešamās izmaksas un pieaug pakalpojuma izmantošanas iespējas. Tas ir īpaši svarīgi Latgalē, jo pierobežas reģionā vērojama spēcīga Krievijas informatīvās telpas ietekme. Kvalitatīvas profesionālās mākslas pieejamība veicina Latvijas valsts piederības sajūtas veidošanos, kam ir svarīga loma vienotas, solidāras un pilsoniski aktīvas sabiedrības pastāvēšanā. Vienlaikus kultūras pakalpojumu pieejamība un kvalitāte, kā arī kultūras mantojuma resursi, ir svarīgs nosacījums reģiona konkurētspējas paaugstināšanai, uzlabojot vietējo iedzīvotāju dzīves kvalitāti un piesaistot tūrisma plūsmas. Tādējādi DaugT darbība uzskatāma par nozīmīgu faktoru reģiona attīstībā un valsts decentralizācijas procesā.  Reģionālajā pakalpojuma tirgū darbojas Rēzeknes pašvaldības teātris „Joriks”, taču nav vērojama pastāvīga nevalstisko teātru darbība. Mazais iedzīvotāju brīvums Latgalē un viņu zemā pirktspēja rada apstākļus, ka bez valsts vai pašvaldības finansiālā atbalsta kultūras organizācijas šajā reģionā nevar pastāvēt.  Reģionālajā tirgū kultūras pasākumus nodrošina arī Rēzeknē koncertzāle „Gors”, kas periodiski piedāvā teātra viesizrādes. Tā kā teātra izrādes nav koncertzāles pamatpakalpojums, tad viesizrāžu programma ir uzskatāma par blakusproduktu un nevar pilnībā nodrošināt sabiedrības vajadzības pēc regulāras teātra mākslas.  DaugT darbība arī nodrošina darba vietas augsti kvalificētam mākslinieciskajam un tehniskajam personālam ar teātri saistītās profesijās, kas bez šī pieprasījuma, visticamāk, aizplūstu no reģiona. |
| **Vai pastāv kādi šķēršļi, kas liegtu konkrēto pakalpojumu iepirkt no privātajiem tirgus dalībniekiem.** | Ņemot vērā minēto situāciju pakalpojuma tirgū un ļoti ierobežoto reģionālo nozares dalībnieku daudzveidību, secināms, ka tirgū nav dalībnieku, kas spētu nodrošināt nepieciešamo teātra piedāvājuma daudzveidību un regularitāti. |
| **Vai ir izskatītas iespējas veikt komercdarbību veicinošus pasākumus, piemēram, uzlabojumus infrastruktūrā, administratīvo procedūru vienkāršošanu un izmaksu samazināšanu, kā arī ieviest mehānismus pakalpojumu kvalitātes uzlabošanai, izvērtējot iespējamo risinājumu lietderību, ekonomiskos un sociālos ieguvumus un ietekmi uz konkurenci.** | Latvijā dominējošais teātra modelis paredz mākslinieciskās darbības nodrošinājumu pastāvīgos spēles laukumos, kas nozīmē, ka teātra kolektīvs un tā apsaimniekotā ēka ir uztverams kā vienots veselums. Atbilstoši tirgus datiem – šis ir uzskatāms arī par veiksmīgāko un ekonomiski izdevīgāko darbības modeli, jo vairums izrāžu Latvijā (497 no 668) iestudējuši teātri, kuriem ir savas telpas. No resursu apguves viedokļa teātri ar vairākiem vienā ēkā izvietotiem spēles laukumiem vai aktieru ansambļiem spēj labāk saplānot māksliniecisko darbību, veidojot vienmērīgu darbinieku noslodzi. DaugT paralēli strādā divas aktieru trupas, kuru darbību nodrošina viens tehniskais un administratīvais personāls. DaugT pašu ieņēmumu īpatsvars pret kopējiem ieņēmumiem normālas darbības apstākļos veido 28%, Covid-19 pandēmijas laikā procentuālais pašu ieņēmumu īpatsvars kritās līdz 14%.  DaugT rīcībā nodotā ēka sniedz iespēju šīs telpas iznomāt arī citiem profesionālajiem teātriem. Jaunu produktu parādīšanās vietējā tirgū veicina nozares konkurenci un pakalpojuma daudzveidību reģionā.  Analizējot visus teātra nozares tirgus dalībniekus, redzams, ka publiskie pakalpojumu sniedzēji, kas 2019.gadā veidoja 16,3% no kopējā nozares dalībnieku tirgus, sniedza 54% no kopējā gada laikā teātros nospēlēto izrāžu apjoma, apkalpojot 66% no visiem skatītājiem. Minētie dati liecina par labu resursu pārvaldību. Pārtraucot valsts līdzdalību teātru darbībā, palielinātos nozares sadrumstalotība, kas atstātu ietekmi uz produktu kvalitāti un apkalpotās auditorijas apjomu.  Valsts dažādos veidos sniedz papildu atbalstu nozarei ar Valsts kultūrkapitāla fonda projektu un Kultūras ministrijas starpniecību, atbalstot radošo stipendiju piešķiršanu dramaturgiem, režisoriem, scenogrāfiem, sniedzot atbalstu jaunu projektu tapšanai, taču šis atbalsts nerada apstākļus, kas veicinātu tādu nozares dalībnieku rašanos, kas varētu pārņemt vai īstenot apjomīgas kultūrpolitikas funkcijas un apkalpot plašu auditoriju. |
| **Vai publiskas personas lēmums par līdzdalību PPK (tai skaitā, darbības paplašināšanu) nelikvidē stimulu privātās uzņēmējdarbības attīstībai gan konkrētās preces/pakalpojuma sniegšanā, gan plašākā kontekstā.** | Nē, ņemot vērā, ka pakalpojumu tirgū nav līdzvērtīgu dalībnieku ar zināšanām, kapacitāti un spēju nodrošināt regulāru teātra darbību Latgales reģionā. Mazais patstāvīgo iedzīvotāju brīvums Latgalē un viņu zemā pirktspēja rada apstākļus, ka bez valsts vai pašvaldības finansiālā atbalsta kultūras organizācijas šajā reģionā nevar pastāvēt. |
| **Vai konkrētā pakalpojuma sniegšanā ir novērojama pilnīga vai daļēja tirgus nepilnība. Vai šī nepilnība nav publiskas personas darbības sekas. Vai pastāv alternatīvie tirgus nepilnības novēršanas instrumenti.** | Konkrētā pakalpojuma sniegšanā ir novērojuma tirgus nepilnība, ņemot vērā, ka pakalpojumu tirgū nav dalībnieka, kas spētu nodrošināt daudzveidīgu un regulāru teātra darbību reģionā. Valsts līdzdalība DaugT sniedz būtisku ieguldījumu Latgales kultūrvēsturisko vērību saglabāšanā un attīstībā, vienlaikus sekmējot decentralizācijas un sabiedrības integrācijas procesu reģionā. Esošā tirgus nepilnība nav publiskas personas darbības sekas, bet dabiska ikvienas kultūras nozares pazīme, kuru attīstībai nepieciešama konsekventa valsts intervence, valsts kultūrpolitikas instrumenti un finansējums, jo tā nekomerciālā rakstura dēļ nevar darboties brīvā tirgus apstākļos. Lai sasniegtu augstvērtīgu māksliniecisko rezultātu, kā arī nodrošinātu repertuāra daudzveidību, DaugT ir nepieciešama spēcīga radoša komanda ar vienotiem mākslinieciskiem mērķiem. Šādas komandas izveide iespējama ilglaicīgas sadarbības rezultātā. Tādēļ sekmīga nozares attīstība iespējama tikai, nodrošinot stabilu māksliniecisko kolektīvu izveidi un pastāvēšanu, kam nepieciešamas ilgtermiņa investīcijas. Teātra nozares atbalstam nav identificējami citi alternatīvi tirgus nepilnību novēršanas instrumenti. |
| **Vai pastāv kādi drošības riski nodot pakalpojuma sniegšanu privātā sektora tirgus dalībniekiem. Kādi un cik būtiski ir konkrētie riski un, vai pastāv alternatīvi veidi, kā tos samazināt vai novērst.** | Privātajā sektorā nav atrodams tirgus dalībnieks, kas spētu sniegt minēto pakalpojumu atbilstošā kapacitātē. Esošās teātra kompānijas savu darbību spēj nodrošināt tikai, izmantojot publisko kapitālu. Līdz ar valsts finansējuma pārtraukšanu pastāv risks būtiski mazināties latgaliskās un latviskās kultūras piedāvājumam, kas savukārt palielina Krievijas informācijas telpas dominances draudus pierobežas reģionā. |
| **Vai publiskas personas iesaiste komercdarbībā nerada negatīvu ietekmi uz citiem tirgus dalībniekiem un konkurences procesu kopumā arī citos tirgos, kurus varētu skart PPK saimnieciskā darbība. Kā izpaužas šī negatīvā ietekme, cik tā ir būtiska un kā to novērst.** | Publiskas personas iesaiste DaugT veicina decentralizācijas procesus un sekmē kultūras pieejamības iespējas reģionā. Ļaujot citiem publiskiem un privātiem komersantiem uzstāties DaugT telpās, tiek sekmēta viesizrāžu aprite Latgalē. Tādējādi DaugT ne tikai pats sniedz izrādes, bet piesaista arī citus nozares dalībniekus, lai dažādotu reģiona iedzīvotāju kultūras dzīvi. |
| **Kādas (tai skaitā, cik būtiskas) būtu iespējamās ilgtermiņa sekas uz patērētājiem, ja publiska persona neturpinātu komercdarbību. Vai tas radītu lielāku zaudējumu patērētājam, nekā darbības turpināšana tirgū.** | Ieguldījums teātra darbībā vienmēr ir uzlūkojams par ilgtermiņa investīciju, jo spēcīgs mākslinieciskais ansamblis veidojas ilglaicīgas sadarbības rezultātā. Latvijā dominējošais ir repertuāra teātra modelis, kas balstās uz pastāvīgu aktieru ansambli, kurš spēj nodrošināt daudzveidīgu repertuāru. Šāda ansambļa un tā individuālā mākslinieciskā rokraksta izveidei ir nepieciešams ilgstošs darbs. Tādēļ teātra pastāvēšanā ir nepieciešams ilgtermiņa finansējums un prognozējamība. DaugT savos iepriekšējos darbības gados vajadzēja pilnīgi no jauna veidot ne tikai radošo ansambli, bet arī reģiona iedzīvotāju kultūras patēriņa paradumus. Ilgstoša un mērķtiecīga darba rezultātā šobrīd DaugT izveidojusies sava auditorija ar tendenci paplašināties un pieaugt. Neturpinot valsts līdzdalību DaugT, tiktu iznīcināts uzsāktais process, kā arī darbu zaudētu spēcīgs radošais kolektīvs. Pastāv neliela iespēja, ka daļa šo mākslinieku atrastu darbu citos profesionālajos teātros, taču kā unikāls māksliniecisks kopums Daugavpils teātra ansamblis tiktu neatgriezeniski zaudēts. Straujas finansējuma modeļa izmaiņas var ne tikai sagraut konkrēto komersantu, bet radīt paliekošas sekas Latgales reģionā, palielinot kaimiņvalstu kultūras ietekmes dominanci pierobežas teritorijās. Rezultātā tiktu negatīvi ietekmētas iedzīvotāju kultūras patēriņa iespējas. |
| **Vai publiskas personas iesaiste komercdarbībā neabsorbēs kapitālu un cilvēkresursus no citiem tirgiem (piemēram, vai konkrēta pakalpojuma nodrošināšana no publiskas personas puses negatīvi neietekmēs resursu pieejamību tirgos, kuros pastāv veselīga konkurence).** | Nē, publiskas personas iesaiste DaugT neabsorbē kapitālu un cilvēkresursus, bet tos attīstīta un nodarbina. DaugT nodrošina darbu 102 darbiniekiem, paplašinot darba iespējas reģionā un piedāvājot kvalificētu darbu gan mākslinieciskajam, gan tehniskajam personālam, kā arī piesaistot darbiniekus citās, ar teātra mākslu tieši nesaistītās profesijās. |
| **Vai un cik būtiski publiskas personas iesaiste komercdarbībā negatīvi ietekmēs privātā sektora inovācijas un attīstību jebkurā no tirgiem, ko PPK darbība varētu ietekmēt/skart.** | Publiskas personas iesaiste komercdarbībā pozitīvi ietekmē nozares tirgu, sniedzot pakalpojumus, kādu individuālie komersanti ekonomisko apstākļu dēļ Latgales reģionā nespēj nodrošināt. Privātā sektora darbība reģionā ir vērojama neregulāri, pamatā viesizrāžu formā, kas pilnībā nenodrošina reģiona iedzīvotāju vajadzības pēc teātra mākslas. |
| **Kāds varētu būt iespējamais investīciju apjoms PPK tuvāko 1-5 gadu laikā. Vai ieguvumi no preces/pakalpojuma atsver investīcijas, proti, vai alternatīvās izmaksas nav pārāk augstas (vai nav jāatsakās no investēšanas lietderīgākā un patērētājiem vēlamākā projektā).** | Ikgadējs valsts dotāciju apjoms DaugT tuvāko piecu gadu laikā plānots ~1 500 000 *euro* apmērā, kas ietver mākslinieciskās darbības nodrošināšanu. Investīcijas ir atbilstošas valsts deleģēto uzdevuma veikšanai. |
| **Vai ir iegūti un izvērtēti citu pušu (gan publiskā, gan privātā sektora) viedokļi par iespējamiem riskiem publiskas personas līdzdalībai kapitālsabiedrībā (piemēram, sabiedriskā apspriešana, aptaujas, konsultācijas ar NVO un uzņēmējiem).** | Jā, ir veiktas konsultācijas ar teātra nozares organizācijām – Latvijas Teātra darbinieku savienību, kas paudusi atbalstu DaugT teātra darbībai un tās nozīmīgajai lomai Latgales reģionā. DaugT māksliniecisko darbību arī ik gadus vērtē neatkarīgi „Spēlmaņu nakts” žūrijas eksperti, sniedzot atzinumu par tā māksliniecisko kvalitāti.  2020.gadā Kultūras ministrija ir izveidojusi darba grupu reģionālo profesionālo teātru darbības modeļa analīzei. |
| **Vai publiskā persona ir veikusi ietekmes uz konkurenci izvērtējumu (konkurences situācijas novērtējums, kas sevī ietver, piemēram, apzināt tirgū esošos komersantus, pakalpojumu/preču pieejamība, iespējamās tirgus barjeras), identificējot konkurencei draudzīgāko risinājumu.** | Jā, Kultūras ministrija 2020.gadā sadarbībā ar Latvijas Kultūras akadēmiju un SIA „Analītisko pētījumu un stratēģiju laboratorija” veikusi profesionālā teātra un mūzikas mākslas jomas izvērtējumu, kā arī Kultūras ministrija pastāvīgi uzrauga situāciju nozarē, analizējot atsevišķo tirgus dalībnieku darbības specifiku, tirgus segmentus un attīstības instrumentus. Kultūras ministrijā darbojas Latvijas Teātra padome, kas sevī apvieno gan valsts kapitālsabiedrību, gan nevalstiskā sektora pārstāvjus, gan nozares dalībnieku pārstāvošas biedrības un starptautisku organizāciju Latvijas teritoriālo vienību dalībniekus, gan citus ar nozari saistītus ekspertus, kas analizē situāciju un sniedz priekšlikumus kultūrpolitikas veidošanā nozarē. Nozares redzējums līdzšinējā politikas veidošanas posmā dokumentēts „Teātra nozares stratēģijā 2014.–2020.gadam” un šobrīd notiek jaunā perioda kultūrpolitikas izstrāde 2021.–2027.gadam, kurā plānots veicināt teātra reģionālo pieejamību, nodrošinot teātra pakalpojuma pieejamību iespējami tuvu cilvēku dzīves vietai. |

Kultūras ministrs N.Puntulis

Vīza: Valsts sekretāra p.i. U.Zariņš

Katajs 67330327

[Marcis.Katajs@km.gov.lv](mailto:Marcis.Katajs@km.gov.lv)